Першая ў Беларусі выставачная зала сучаснага народнага і самадзейнага мастацтва заснавана пры Гродзенскім абласным метадычным цэнтры народнай творчасці ў 1965 годзе і яе фонды – адлюстраванне творчых набыткаў майстроў і мастакоў Гродзеншчыны. За шматгадовую працу ў выставачнай зале было наладжана звыш 400 тэматычных, групавых і персанальных выстаў. Стала добрай традыцыяй арганізоўваць выставы і агляды-конкурсы раённых Дамоў (Цэнтраў) і аддзелаў рамёстваў і традыцыйнай культуры. Вопыт з’явіўся прыкладам для пастаянна дзеючых выстаў народнай творчасці ў шэрагу раёнаў. Дарэчы, метадыстам працуе знакамітая ткачыха і стваральніца мастацкіх габеленаў (у тым ліку, у тэхніцы падвойнага ткацтва) – Алена Шунейка.